**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 58/2013 Z. z. o odvodoch za odňatie a neoprávnený záber poľnohospodárskej pôdy v znení neskorších predpisov (ďalej len „návrh nariadenia vlády“) na základe § 27a zákona č. 220/2004 Z. z. o ochrane a využívaní poľnohospodárskej pôdy a o zmene zákona č. [245/2003 Z. z.](https://www.slov-lex.sk/pravne-predpisy/SK/ZZ/2003/245/) o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov (ďalej len „zákon č. 220/2004 Z. z.“).

Cieľom návrhu nariadenia vlády je vykonať zmeny, ktoré nastávajú v § 12 ods. 1 písm. a), § 12 ods. 2 písm. l) a § 27a zákona č. 220/2004 Z. z. s účinnosťou od 1. júna 2025 (čpt 586), t. j. premietnuť do nariadenia vlády č. 58/2013 Z. z. zvýšenie ochrany najkvalitnejšej poľnohospodárskej pôdy pred zábermi. K tomuto zvýšeniu ochrany dochádza rozšírením zákonnej ochrany poľnohospodárskej pôdy na všetky poľnohospodárske pôdy najvyššej kvality (nielen na vybrané pôdy v jednotlivých katastrálnych územiach) a úpravou povinnosti platenia odvodu za odňatie poľnohospodárskej pôdy pre všetky poľnohospodárske pôdy podľa ich kvality. V nariadení vlády č. 58/2013 Z. z. v znení neskorších predpisov sa to vykoná vypustením prílohy č. 2.

Zároveň sa upravuje aj ustanovenie týkajúce sa výstavby rodinných domov. V dôsledku novej právnej úpravy stavebného konania je potrebné zosúladiť terminológiu s novým stavebným zákonom , ktorý už nepoužíva pojem rodinný dom, ale všeobecnejší pojem bytová budova. V tomto kontexte sa návrhom zjednodušuje a zjednocuje právna úprava pre bytové budovy.

Na základe pripomienok dotknutej podnikateľskej sféry a  odbornej verejnosti sa upravuje aj ustanovenie o výnimke z platenia odvodov za odňatie pôdy na stavbu pozemnej komunikácie tak, aby sa táto výnimka týkala iba pozemných komunikácií vo verejnom záujme, zvyšuje sa odvod za odňatie pôdy, na ktorej sa nachádza funkčné závlahové zariadenie, a obmedzuje sa spôsob úhrady odvodu iba na bezhotovostnú platbu.

Súlad návrhu nariadenia vlády s Európskou chartou miestnej samosprávy sa neuvádza, keďže návrh nariadenia vlády sa netýka pôsobnosti miestnej územnej samosprávy.

Návrh bol predmetom pripomienkového konania, ktorého výsledky sú uvedené vo vyhodnotení pripomienkového konania, a predkladá sa bez rozporov.